Broj: 711-I-432-P-294-21/22-03-19

Zagreb, 28. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Anite Jelenović Oplanić,** **više referentice Općine Ližnjan, za davanjem očitovanja Povjerenstva,** na 153. sjednici održanoj dana 28. prosinca 2021.g. daje sljedeće

**OČITOVANJE**

1. **Sukladno odredbama ZSSI-a, članovi predstavničkog tijela jedinice lokalne samouprave nisu obveznici navedenog Zakona te se stoga odredbe ovog Zakona na iste ne primjenjuju.**
2. **Povjerenstvo ukazuje općinskom načelniku Općine Ližnjan, kao obvezniku iz članka 3. stavka 1. podstavka 34. ZSSI-a, da se, ukoliko su općinski vijećnik ili njegova supruga s načelnikom povezane osobe u smislu članka 5. stavka 6. ZSSI-a, isti treba izuzeti od sudjelovanja u postupku odabira predavača kao i od potpisivanja ugovora s istima na projektu „E-učenje o društvenom poduzetništvu“ .**

Obrazloženje

Zahtjev za davanjem očitovanja Povjerenstva podnijela je Anita Jelenović Oplanić, viša referentica Općine Ližnjan. U Povjerenstvu zahtjev je zaprimljen 02. prosinca 2021. pod poslovnim brojem 711-U-5694-P-294/21-01-2, povodom kojeg se vodi predmet broj P-/21.

Člankom 3. stavkom 1. i 2. propisano je tko se sve smatra obveznikom u smislu ZSSI-a. Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da Općina Ližnjan radi na projektu „E-učenje o društvenom poduzetništvu“ u sklopu kojeg su predviđene određene aktivnosti, kao što je izrada online tečaja za koji bi angažirali predavače iz područja poduzetništva, računovodstva, marketinga, javnog nastupa i prodaje. Podnositeljica navodi da je jedan od predavača profesor ekonomskih predmeta koji radi u strukovnoj školi, koji je ujedno i vijećnik u Općini Ližnjan. Podnositeljica ističe kako bi isti trebao odraditi četiri teme za koje bi bio plaćen 5.000,00 kuna po predavanju, odnosno ukupno 20.000,00 kuna.

Dana 27. prosinca 2021.g. podnositeljica dostavlja dopunu zahtjeva u kojem navodi kako bi vijećnik u Općini Ližnjan. trebao odraditi pet tema za koje bi bio plaćen 5.000,00 kuna po predavanju, odnosno ukupno 25.000,00 kuna te da bi njegova supruga trebala odraditi nekoliko tema, odnosno njih četiri te postavlja upit radi li se o sukobu interesa.

Povjerenstvo ističe kako članovi predstavničkog tijela jedinice lokalne i područne (regionalne) samouprave nisu obveznici ZSSI-a te se odredbe ZSSI-a na njih ne primjenjuju.

Međutim, člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 6. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 5. stavkom 6. ZSSI-a propisano je da su povezane osobe članovi obitelji obveznika te ostale osobe koje se prema drugim osnovama i okolnostima mogu opravdano smatrati interesno povezanima s obveznikom.

Člankom 9. stavkom 1. ZSSI-a propisano je da je obveznik ukoliko se pojave okolnosti koje se mogu definirati kao potencijalni sukob interesa dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako drugačije nije propisano zakonom, obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Iako takva okolnost ne proizlazi iz sadržaja zahtjeva, Povjerenstvo ističe da bi se općinski načelnik Općine Ližnjan trebao izuzeti od sudjelovanja u postupku odabira predavača te od potpisivanja ugovora s istima na projektu „E-učenje o društvenom poduzetništvu“, ukoliko bi vijećnik Općine Ližnjan ili njegova supruga bili s njim povezane osobe u smislu članka 5. stavka 6. ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana